નવું વર્ષ નવી આશા અને અરમાનોનાં કિરણો લઈને આવે છે સાથે સાથે વીતેલાં વર્ષની સમસ્યાઓની બાકી પણ આગળ ખેંચાય છે. વીતેલાં વર્ષમાં સરકાર અને સમાજ સામે અનેક પડકારો આવ્યા. વીતેલાં વર્ષમાં વરસાદની કમી હોવા છતાં પીવાનાં પાણી પૂરતું ગાડું ચાલ્યું પણ ખેડૂતોને સિંચાઈ માટે મુશ્કેલીઓ થઈ. ચાલુ વર્ષે તો દેશભરમાં ધાર્યા કરતાં ઓછો વરસાદ થયો છે. નવા વર્ષમાં સિંચાઈ તો ઠીક પીવાનાં પાણીના પણ પ્રશ્નો સર્જાવાના છે. દેશના ૨૫૧ જેટલા જિલ્લા અછતગ્રસ્ત છે. ગુજરાતમાં પણ મોટાભાગનાં જળાશયો ખાલી છે એટલે ગુજરાત માટે પણ પાણી નવા વર્ષ માટે પડકારરૂપ પ્રશ્ન બનવાનો છે ત્યારે નવા વર્ષમાં ખેડૂતોના પ્રશ્ને ગરમી આવવાની પૂરી સંભાવના છે. વીતેલાં વર્ષોમાં મોંઘવારીએ માઝા મૂકીને વિક્રમ તોડયો. પેટ્રોલ-ડીઝલના ભાવો પણ વિક્રમજનક વધ્યા. રૂપિયો પણ વિક્રમજનક સપાટીએ નીચે ગયો. નોટબંધી અને જીએસટીએ અનેક વિવાદો સર્જ્યા. આમ વીતેલું વર્ષ આર્થિક મોરચે પ્રજાને અનેક પરેશાનીઓ આપનારું નીવડયું. નવા વર્ષના આરંભે વીતેલાં વર્ષમાં રૂપિયે વધેલા પેટ્રોલ-ડીઝલના ભાવો પૈસામાં ઘટી રહ્યા છે. રૂપિયાની સ્થિતિ સુધરી રહી છે જે આશાનાં કિરણ સમાન છે પણ અછતની સ્થિતિ નવા વર્ષમાં અકળાવનારી બની રહેશે. ચૂંટાયેલા સભ્યોનાં પગાર-ભથ્થાં, પ્રવાસો, સગવડોનો ખર્ચ વધે ત્યારે થાય કે કોના બાપની દિવાળી!